Diari Oficial de la Generalitat Valenciana


Sumari del DOGV 3206, del 18-03-1998 (1998/1524)

RESOLUCIÓ de 16 de febrer de 1998, de la Direcció General d'Ordenació i Innovació Educativa i Política Lingüística, per la qual, en desplegament de l'Ordre de 9 de juny de 1994 de la Conselleria d'Educació i Ciència, s'estableix el procediment per a l'autorització d'activitats de formació del professorat organitzades per entitats col·laboradores.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3206

Data del DOGV
:   18-03-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/1524


Data del document
:   16-02-1998

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

Anàlisi jurídica

RESOLUCIÓ de 16 de febrer de 1998, de la Direcció General d'Ordenació i Innovació Educativa i Política Lingüística, per la qual, en desplegament de l'Ordre de 9 de juny de 1994 de la Conselleria d'Educació i Ciència, s'estableix el procediment per a l'autorització d'activitats de formació del professorat organitzades per entitats col·laboradores. [1998/C1524]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55 considera la qualificació i formació del professorat com un dels factors que afavoreixen la qualitat i millora de l'ensenyament.
  
L'Ordre de 9 de juny de 1994, de la Conselleria d'Educació i Ciència (DOGV de 17.08.94), regula les activitats de formació del professorat, establint la seua classificació, convocatòria, reconeixement, avaluació i certificació, i crea les vies per tal de fer efectiva la participació d'altres entitats denominades institucions col·laboradores en la realització de les esmentades activitats de formació. Així mateix, crea un registre general de formació permanent del professorat per a la inscripció de les activitats de formació reconegudes.
  
En la Resolució de 8 de maig de 1996, de la Direcció General d'Ordenació i Innovació Educativa i Política Lingüística, es va establir el procediment per a l'autorització de les activitats de formació del professorat organitzades per entitats col·laboradores. En la present Resolució de 16 de febrer de 1998, es pretén modificar, en el sentit d'estructurar l'esmentat procediment per a l'autorització d'activitats de formació del professorat organitzades per entitats col·laboradores.
  
Per tot això, i fent ús de les competències que m'atribueix la disposició final de l'Ordre de 9 de juny de 1994, resolc:
  
Primer. Requisits
  
Es podran reconéixer com a entitats col·laboradores, a l'efecte del que es disposa l'apartat catorze de l'Ordre de 9 de juny de 1994 de la Conselleria d'Educació i Ciència (DOGV de 17.08.94), mitjançant la signatura del corresponent conveni de formació del professorat amb la Conselleria de Cultura, Educació i Ciència, aquelles institucions privades que disposen dels requisits següents:
  
a) Entitat legalment constituïda i inscrita en el registre corresponent.
  
b) Estatuts constitutius de l'entitat o, si no en disposa per no requerir-ho la seua constitució, documentació que acredite que entre els fins de l'associació consta la formació del professorat.
  
c) Que l'entitat tinga com a àmbit d'actuació totalment o parcialment, el territori de la Comunitat Valenciana.
  
Segon. Documentació
  
Les entitats privades que desitgen ser reconegudes com a entitats col·laboradores a efectes del que disposa l'esmentada Ordre de 9 de juny, hauran d'adreçar la seua sol·licitud, el model de la qual està en l'annex, de signar un conveni de col·laboració amb la Conselleria de Cultura, Educació i Ciència a la Direcció General d'Ordenació i Innovació Educativa i Política Lingüística, junt amb la documentació següent:
  
1. Original o còpia confrontada o compulsada dels estatuts constitutius de l'entitat o, cas de no disposar-ne per no requerir-ho la seua constitució, documentació que acredite que entre els fins de l'associació està la formació del professorat.
  
2. Pla d'activitats de formació del professorat que l'entitat proposa desplegar en el conveni de col·laboració, sempre dirigides a la formació del professorat.
  
3. Document que acredite la inscripció de l'entitat en el registre corresponent.
  
4. Original o còpia confrontada o compulsada de la documentació que acredite al representant de l'entitat.
  
Una vegada comprovats els requisits exigits en el punt primer de la resolució, la Direcció General d'Ordenació i Innovació Educativa i Política Lingüística, procedirà al seu estudi, al llarg del qual podrà sol·licitar a l'entitat la documentació complementària que estime imprescindible.
  
Tercer. Termini i formalització de les sol·licituds
  
1. Les sol·licituds juntament amb la documentació corresponent, es presentaran en el Registre General de la Conselleria de Cultura, Educació i Ciència, en les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que indica l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
2. La presentació de sol·licituds d'entitats privades que desitgen signar un conveni i donen compliment als requisits es realitzarà durant el primer trimestre de cada any natural. El termini màxim de presentació serà fins al dia 31 de març. Amb caràcter excepcional durant el present any 1998, el termini queda ampliat fins al 30 d'abril de 1998. El model de sol·licitud correspon a l'annex I de la resolució.
  
3. El termini de presentació del pla anual d'activitats de formació per aquelles entitats privades que han subscrit conveni serà durant el mes de gener de cada any natural. El model de sol·licitud correspon a l'annex II de la resolució.
  
Quart. Comissió d'autorització
  
A l'efecte de valorar i proposar per l'autorització i proposta de conveni la documentació i pla d'activitats es constituirà una comissió d'autorització que el nombre de membres serà imparell i no inferior a tres i tindrà com a funcions prioritàries:
  
- Autoritzar el pla d'activitats a realitzar per aquelles entitats que hagen subscrit prèviament un conveni de col·laboració.
  
- Estudiar i proposar per a la seua autorització i proposta de conveni la documentació i pla d'activitats presentades amb la sol·licitud.
  
Durant la primera quinzena del mes de febrer es reunirà la comissió per a l'estudi i proposta d'autorització per la Direcció General, dels plans d'activitats a realitzar per les entitats privades que hagen subscrit prèviament el conveni de col·laboració a què fa referència l'article 14.1 de l'Ordre de 9 de juny de 1994.
  
Durant la primera quinzena del mes d'abril es reunirà la comissió per a l'estudi i proposta d'aprovació per la Direcció General, de les sol·licituds presentades amb l'objecte de signar un conveni amb la Conselleria de Cultura, Educació i Ciència.
  
De l'1 al 10 de juliol es podran presentar les modificacions als plans d'activitats presentades i autoritzats en el termini corresponents. Les modificacions seran estudiades i autoritzades per la Direcció General l'última setmana del mes de juliol.
  
Una vegada autoritzat el pla d'activitats, la Direcció General d'Ordenació i Innovació Educativa i Política Lingüística resoldrà sobre la seua adequació a l'Ordre de 9 de juny de 1994 i incorporarà les activitats autoritzades en l'annex del conveni de col·laboració subscrit en el moment oportú.
  
La Direcció General d'Ordenació i Innovació Educativa i Política Lingüística, finalitzat l'estudi, proposarà la firma del conveni de formació del professorat amb l'entitat sol·licitant que haguera presentat un programa de formació d'acord amb els objectius, que s'expressen a la Llei Orgànica 1/1990, de 3 d'octubre, d'Ordenació General del Sistema Educatiu i adaptat a l'Ordre de 9 de juny de 1994.
  
Les resolucions de la Direcció General d'Ordenació i Innovació Educativa i Política lingüística seran notificades als representants de les diferents entitats sol·licitants.
  
Cinqué. Comissió de seguiment
  
Durant l'últim trimestre de l'any es reunirà la comissió de seguiment per a tractar la valoració global de les activitats de l'any per part de cadascuna de les entitats privades que hagen subscrit un conveni amb la Conselleria de Cultura, Educació i Ciència, i realitzen activitats autoritzades.
  
Sisé. Certificació
  
En els certificats acreditatius de la participació en activitats de formació permanent constaran les dades que s'indiquen en l'apartat onze de l'Ordre de 9 de juny de 1994.
  
Els certificats portaran la corresponent diligència, amb el text de l'annex III, en què es farà constar que l'activitat a què es refereix el certificat ha sigut reconeguda per la Direcció General d'Ordenació i Innovació Educativa i Política Lingüística i compleix el que disposa l'Ordre de 9 de juny de 1994 (DOGV de 17.08.94).
  
Finalitzats els tràmits, els certificats seran tramesos a la Direcció General d'Ordenació i Innovació Educativa i Política Lingüística, Servei de Formació del Professorat, per a procedir a la firma i segell de la diligència i perquè obtinguen validesa.
  
Els mencionats certificats, segons el que indica l'apartat dotze de l'esmentada ordre, seran expedits i entregats directament als interessats per l'entitat organitzadora de l'activitat
  
DISPOSICIÓ DEROGATÒRIA
  
En el moment de l'entrada en vigor de la present resolució quedarà derogada i sense efecte l'anterior Resolució de 8 de maig de 1996, de la Direcció General d'Ordenació i Innovació Educativa i Política Lingüística, per la qual, en desplegament de l'Ordre de 9 de juny de 1994 de la Conselleria d'Educació i Ciència, s'estableix el procediment per a l'autorització d'activitats de formació del professorat organitzades per entitats col·laboradores (DOGV de 27.05.96).
  
DISPOSICIÓ FINAL
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.